Simona Halep nu va juca pentru România în disputa cu Ucraina din Billie Jean King Cup, explicația oficială oferită de reprezentanții federației fiind că sportiva are probleme medicale. Duelul din baraj e programat pe 12 și 13 aprilie, dar, conform ultimelor informații, fostul număr 1 mondial ar fi acceptat să joace câteva zile mai târziu, la Rouen (15-22 aprilie).
Se pare că sportiva noastră a acceptat un wild-card la turneul de categorie WTA 250, iar în acestă situație problemele medicale invocate nu prea stau în picioare. Mai degrabă, retragerea din echipa de Billie Jean King Cup a fost cauzată de lipsa de pregătire, teama ca presiunea meciului cu Ucraina să apese pe umerii săi, dar și de faptul că un nou drum în SUA, unde este programată disputa, ar fi fost prea extenuant pentru Simona Halep.
Conform fanatik.ro, Halep a acceptat deja invitația de la organizatorii turneului WTA 250 de la Rouen, dar anunțul oficial nu a fost făcut încă pe site-ul concursului care se va disputa în săptămâna 15-22 aprilie, pe zgură, în sală. Cel mai probabil, Simona ar fi primit invitație și la Stuttgart, o competiție de rang superior (WTA 500), dar nu a cerut.
A preferat un concurs mai mic, unde poate juca mai multe meciuri
La turneul din Germania va fi prezentă toată crema tenisului feminin, iar Simona Halep ar fi putut da peste o jucătoare de top încă din primul tur. Românca va avea la Open Rouen o șansă în plus să câștige câteva partide, deoarece concurența e ceva mai mică. Aceeași tactică a adoptat-o și Naomi Osaka, cvadrupla campioană de Grand Slam optând pentru concursul din nordul Franței în locul celui de la Stuttgart.
Simona Halep a revenit pe teren săptămână trecută, după o pauză de un an și 7 luni. Românca a pierdut în primul tur de la Miami contra Paulei Badosa, iar apoi a revenit în țară pentru a pregăti sezonul de zgură alături de noul său antrenor, Carlos Martinez. Ea nu are deocamdată clasament mondial, însă de mâine va intra în ierarhia WTA grație celor 10 puncte câștigate la Miami, după locul 1.000.